ભારતે તેનો બીજો દાવ મેચના અંતિમ દિવસે ત્રણ વિકેટે પ૮ રનના સ્કોર સાથે આગળ ધપાવ્યો હતો. શરૃઆતમાં દબાણ હેઠળ રમ્યા પછી લોકેશ રાહુલે આક્રમક બેટીંગ શરૃ કર્યુ હતું. પણ સામા છેડે હનુમા વિહારી અને રહાણે સસ્તામાં આઉટ થઈ જતાં ભારતની ટીમ કંગાળ જુમલે આઉટ થઈ જશે તેમ જણાતું હતું. લોકેશ રાહુલની સાથે જોડાયેલ વિકેટ કીપર બેટસમેન ઋષભ પંતે જોરદાર ફટકાબાજી કરી ઈંગ્લેન્ડ સામે લડાયક વળતું આક્રમણ કર્યુ હતું. આ બન્ને યુવા ખેલાડીઓએ શાનદાર સદી ફટકારી હતી. રાહુલ ૧૪૯ રન કરી આઉટ થયો અને બન્ને વચ્ચે ર૦૪ રનની ભાગીદારી નોંધાઈ હતી. ઋષભ પંતે ૧૧૮ રન કર્યા હતાં. તે આઉટ થયા પછી રવિન્દ્ર જાડેજા ૧૩ રને, ઈશાંત શર્મા પાંચ રને અને સામી શૂન્ય રને આઉટ થઈ જતાં ભારતનો બીજો દાવો ૩૪પ રનમાં પૂરો થયો હતો. ક્રિકેટમાંથી નિવૃત્તિ જાહેર કરનાર ઈંગ્લેન્ડના એલેસ્ટર કૂક માટે આ વિજય અને ટેસ્ટ શ્રેણી યાદગાર બની રહેશે. કારણ કે, તેણે ઈંગ્લેન્ડના બીજા દાવમાં શાનદાર સદી ફટકારી હતી. ઈંગ્લેન્ડની ટીમે આ વિજયની ભેટ કૂકને અર્પણ કરી હતી.